Рафал Корсак

**Рафа́л Корсак** (сьвецкае імя **Мікала́й**; каля 1601 — 28 жніўня 1640, Рым) — царкоўны дзяяч Вялікага Княства Літоўскага, Рэчы Паспалітай, царкоўны гісторык і тэоляг. Протаархімандрыт Ордэна базылянаў сьвятога Язафата (з 1626), уніяцкі біскуп Пінскі і Тураўскі (1632—1637), мітрапаліт Кіеўскі, Галіцкі і ўсяе Русі (з 1637).

## Біяграфія
Зь беларускага шляхецкага роду Корсакаў гербу ўласнага («Катвіца зьмененая»). Нарадзіўся каля Наваградку, ягоныя бацькі спавядалі кальвінізм (паводле біяграфічнай даведкі 1628 году, *[[Ліцьвіны|Lithuanus]], natus in Districtu Novogroden*). У падлеткавым веку страціў бацькоў і знаходзіўся пад апекаю Язэпа Руцкага, маці якога паходзіла з роду Корсакаў.

Спачатку Язэп Руцкі аддаў яго для навучаньня ў калегіюм езуітаў у Замасьці, затым — у Нясьвіскі езуіцкі калегіюм, дзе Мікалай Корсак перайшоў у каталіцтва лацінскага абраду. Пазьней пад уплывам Кіеўскага мітрапаліта Язэпа Руцкага прыняў грэцкі абрад. Вучыўся ў Віленскай акадэміі.

У 1618 годзе праходзіў філязофскія студыі ў папскім калегіюме ў Браўнсбэргу (Усходняя Прусія). У 1619—1621 гадох працягваў навучаньне ў калегіюме езуітаў у Празе. Да 1620 году ўступіў у Ордэн базылянаў, прыняўшы манаскае імя Рафаіл, і быў высьвячаны на дыякана ў 1620 годзе. У 1621—1624 гадох працягваў багаслоўскія студыі ў Грэцкім калегіюме сьвятога Атанасія ў Рыме. Пасьля завяршэньня багаслоўскіх студыяў у Грыгарыянскім калегіюме ў 1624 годзе быў высьвячаны ў Рыме на сьвятара. Тады ж зьвярнуўся да Апостальскай Сталіцы з мэмарандумамі — у справе царкоўнай уніі на праваслаўным Усходзе, а таксама далучэньня ордэну кармялітаў да ўнійнай дзейнасьці.

У 1625—1637 гадох архімандрыт Віленскага Траецкага манастыра, у 1631 годзе Анупрэйскага (Амсьціслаўскае ваяводзтва), у 1632—1633 гадох Кобрыньскага Спаскага, у 1637—1640 гадох Жыдычынскага манастыроў. У 1626 годзе прызначаны протаархімандрытам базылянскага ордэна і біскуапам-каад’ютарам мітрапаліта Язэпа Руцкага. 8 ліпеня 1626 году атрымаў каралеўскую намінацыю на годнасьць біскупа, а ў 1631 годзе — папскую булу з пацьверджаньнем права на ўспадкаваньне кіраўніцтва мітраполіяй. У 1626—1632 біскуп Галіцкі, у 1632—1637 — біскуп Тураўскі і Пінскі.

У 1633 годзе на даручэньне кіеўскага мітрапаліта Язэпа Руцкага адправіўся ў Рым да Папы Рымскага Урбана VIII, каб адстойваць інтарэсы Уніі ва ўмовах абвастрэньня змаганьня з прыхільнікамі Канстантынопальскага патрыярхату і непрыхільнага стаўленьня да Ўніяцкай царквы з боку сьвецкіх уладаў і рымска-каталіцкай герархіі Рэчы Паспалітай, а таксама з мэтай паскорыць працэс праслаўленьня полацкага архібіскупа Язафата (Кунцэвіча). Пасьпяхова выканаўшы гэтую місію, увесну 1636 году прыбыў у Варшаву зь лістамі з Апостальскай Сталіцы да караля і польскіх герархаў з рэкамэндацыямі перагледзець «Пункты заспакаеньня Русі», што былі выдадзеныя каралём і вялікім князем Уладзіславам Вазам і легалізоўвалі Царкву Канстантынопальскага патрыярхату ў Рэчы Паспалітай, і спрыяць дзейнасьці зьяднанай Царквы.

У 1637 годзе атрымаў прызначэньне мітрапалітам кіеўскім і ўсяе Русі. Падтрымліваў курс караля і вялікага князя на прымірэньне ўніятаў з праваслаўнымі. У 1639—1640 гадох у трэці раз паехаў у Рым, дзе працягваў клапаціцца пра бэатыфікацыю Язафата Кунцэвіча і прасіў у Папы Рымскага Урбана VIII дазволу склікаць супольны сабор прыхільнікаў і супраціўнікаў Уніі з мэтай стварэньня адзінага Рускага патрыярхату ў Рэчы Паспалітай. У гэты час напісаў біяграфію Язэпа Вельяміна-Руцкага, пераклаў творы Мялеція Сматрыцкага, заснаваў у Рыме сядзібу Ордэну базылянаў зь Беларусі і Ўкраіны пры царкве Сьвятых Сяргея й Бакха.

Памёр 28 жніўня 1640 году ў Рыме, спачыў у царкве Сьвятых Сяргея й Бакха.

## Заўвагі

## Крыніцы

## Літаратура
* 
* 
* Енциклопедія історії України: Т. 5: Кон — Кю / Редкол.: В. А. Смолій (голова) та ін. НАН України. Інститут історії України. — К.: В-во «Наукова думка», 2008. — 568 с.

Рафал
Катэгорыя:Беларускія ўніяцкія дзеячы
Катэгорыя:Базыляны
Катэгорыя:Кіеўскія ўніяцкія мітрапаліты
Катэгорыя:Протаархімандрыты Ордэна базылянаў сьвятога Язафата
Катэгорыя:Галіцкія ўніяцкія біскупы
Катэгорыя:Пінскія і тураўскія ўніяцкія біскупы
Катэгорыя:Перайшлі з кальвінізму ў каталіцтва
Катэгорыя:Памерлі 28 жніўня
Катэгорыя:Памерлі ў 1640 годзе
Катэгорыя:Памерлі ў Рыме